Enonic XP

Oversikt

Enonic XP er en webapplikasjonsplattform med en integrert publiseringsløsning som kombinerer applikasjoner og nettsider til én opplevelse.

Publiseringsløsning

Publiseringssystemet inkluderer et visuelt dra-og-slipp-verktøy, et landingssideverktøy, støtte for flere nettsteder og språk, media og strukturert innhold, avansert bildebehandling, responsivt brukergrensesnitt, håndtering av tilganger og roller, innholdshistorikk og massepublisering. Innhold og nettsider styres gjennom «Content Studio», mens integrasjoner og applikasjoner kan bli installert direkte gjennom seksjonen «Applikasjoner» i XP, hvor plattformen henter inn apper godkjent i det offisielle Enonic Market.
Lønsingen kan videre benytte ethvert malsystem. Det mest utbredte, Thymeleaf, lar brukere skape et rent HTML5-dokument og bruke det i visningsmodus, hvilket lar en designer jobbe i HTML-filen mens en utvikler gjør den mer funksjonell og dynamisk.

Hodeløs publiseringsløsning

Publiseringsverktøyet er fullstendig frikoblet («decoupled» på engelsk), slik at utviklere kan skape tradisjonelle nettsider og landingssider, eller benytte XP i såkalt headless-modus, det vil si uten presentasjonslaget, for å laste inn redaksjonelt innhold på hvilken som helst enhet eller klient.

Webapplikasjonsplattform

Enonic XP støtter JavaScript- og Java-baserte applikasjoner på serversiden, via rammeverket PurpleJS som inneholder kode fra Enonic. PurpleJS smelter sammen Java og JavaScript og er i stand til å kjøre JavaScript-serverapplikasjoner uten kompleksiteten til programmeringsmodellen Node.js. Rammeverket, bestående av åpen kildekode, kjører på JVM (Java virtual machine), slik at utviklere kan bruke JavaScript i sine eksisterende Java-prosjekter.
Det er ingen avhengighet til tredjepartsdatabaser i Enonic XP. Enonic har i stedet bygd et distribuert innholdslager på toppen av søkemotoren Elasticsearch, for på den måten å unngå behovet for å indeksere innhold i en ekstern løsning og samtidig gi bedre ytelse og fleksibilitet.
Siden Enonic XP kjører på JVM, kan plattformen benyttes på de fleste infrastrukturer. Avhengigheten av en tredjepart applikasjonsserver for å kjøre kode har blitt fjernet, siden plattformen er en applikasjonsserver i seg selv. En utvikler kan for eksempel sette inn sine egne moduler og programmere rett i systemet mens det kjører. 
Plattformen har et konsept for brukere, roller og grupper. Det er mulig å utvikle egne plugger som kobler mot en hvilken som helst brukerkatalog. Det finnes også ferdigutviklede plugger for ADFS, Auth0, LDAP med mer.

Progressive webapplikasjoner

En annen egenskap ved Enonic XP er muligheten for utviklere til å skape progressive webapplikasjoner (PWA). En PWA er en webapplikasjon som er en vanlig nettside eller nettsted, men som kan fremstå som en mobilapp for brukeren. Tidlig i 2017 lanserte Enonic «Office League», som er en PWA med åpen kildekode bygd i Enonic XP. Dette gjorde Enonic til et av de første selskapene i Skandinavia som utviklet og lanserte en produksjonsklar PWA. Senere i 2017 lanserte Enonic en startpakke for PWA for å hjelpe utviklere med å bygge skalerbare PWA-er i Enonic XP.

Historie

Enonic AS ble grunnlagt i 2000 av Morten Øien Eriksen og Thomas Sigdestad. IKT-selskapet spesialiserte seg på å bygge tjenester og løsninger i Java, inkludert et publiseringsverktøy ved navn «Enonic CMS». Etter å ha blitt oppmerksomme på at kundene hadde team for applikasjoner, databaser og nettsider jobbende i separate siloer mot et felles mål, bestemte Enonic seg for å kombinere de ulike elementene til én enkel programvare. Den resulterende applikasjonsplattformen Enonic XP ble først lansert i 2015 og inkluderer et publiseringsverktøy som en valgfri komponent.

Utvikling og support

Enonic tilbyr et community for brukere og utviklere som inkluderer et forum, support-system, dokumentasjon, treningssenter med sertifikasjoner og diverse grupper. I sin anmeldelse av publiseringsverktøyet skriver Mike Johnston fra CMS Critic at «bedriftskunder får tilgang til et høyere nivå av personlig support, hvor Enonics supportteam kan respondere så raskt som to timer». Ettersom Enonic XP består av åpen kildekode, blir kjente svakheter, feil og problemer oppført på Github.